ከሌሎች ሃገራት ስደተኞች ጋር ሲወዳደር ዝቅተኛ ገቢ ያላቸው ኢትዮጵያውያን አንድም በግንባታ ሥራ አለያም በችርቻሮ ንግድ እና አገልግሎት ሰጪ መስኮች ላይ እንደሚያተኩሩ አቶ አብደላ ገልጠዋል። ሴቶቹ ደግሞ በዋናነት በቤት ውስጥ ሠራተኛነት። ወትሮም ዝቅተኛ ገቢ ያላቸው ኢትዮጵያውያን በሳዑዲ ዓረቢያ በወጣው አዲስ ሕግ ካለፈው ዓመት አንስቶ ተጽዕኖው እንዳረፈባቸው ተናግረዋል። አብዛኛው ኢትዮጵያዊ በሳዑዲ ዓረቢያ ሞያዊ ሥራዎች ላይ «አናሳ ነው» ያሉት አቶ አብደላ 2030 የተባለው የሳዑዲ መንግሥት አዲስ የኢኮኖሚ ራእይ የኢትዮጵያውያኑን ገቢ በተዘዋዋሪ መንገድ እንዲቀንስ አድርጎታል ብለዋል። ያም ብቻ አይደለም፦ «ወደ ሀገር የሚላክ የነበረውን የሐዋላ መጠንም ቀንሶታል» ብለዋል። «ምናልባት እዚህ አካባቢ ዜጎቻችን በሕጋዊ መሥመር አይደለም አብዛኛው ሳንቲማቸውን ዝውውር የሚያደርጉት» ያሉት አቶ አብደላ የሐዋላ ዝውውሩም መቀነሱን ጠቁመዋል።
